KLASA: 008-03/25-010/001

URBROJ: 3801-10-010-02-25-10

Zagreb, 28. ožujka 2025.

Priopćenje za novinare

**Održana konferencija Dani e-infrastrukture Srce DEI 2025**  *Akademska zajednica generator je disruptivnih tehnologija, a jačanje suradnje s gospodarstvom i javnim sektorom omogućava bolje iskorištavanje tih tehnologija*

*(Zagreb, 28. ožujka 2025.)* Konferencija Dani e-infrastrukture Srce DEI 2025 održana je 26. i 27. ožujka u organizaciji Sveučilišnog računskog centra Sveučilišta u Zagrebu (Srca) i u suradnji sa Sveučilištem u Zagrebu. Kao pokrovitelji ovogodišnjeg izdanja konferenciju su podržali Ministarstvo znanosti, obrazovanja i mladih, Rektorski zbor Republike Hrvatske te Grad Zagreb, a na konferenciji je sudjelovalo više od 400 sudionika iz sustava znanosti i visokog obrazovanja, javne uprave i gospodarstva te inozemstva.

Rektor Sveučilišta u Zagrebu prof. dr. sc. **Stjepan Lakušić** u ime suorganizatora u svom pozdravnom govoru je istaknuo: *"Kad govorimo o digitalnoj transformaciji i umjetnoj inteligenciji Sveučilište u Zagrebu kao najveće i najstarije sveučilište donosi, brine i skrbi o ove dvije teme. Također, u području kibernetičke sigurnosti moramo kao akademska zajednica štititi ono što imamo. Srce čini štit kako bi sastavnice Sveučilišta bile sigurne i imale vrhunske rezultate u znanstveno-istraživačkim projektima. Malo tko se u Europi može podičiti takvom e-infrastrukturom kakvu ima Srce. Naime, Srce upravlja mrežom koju čini šest podatkovnih centara i spremno je nositi se s izazovima i pohranom velike količine podataka."*

U ime pokrovitelja konferencije Grada Zagreba okupljenima se obratio pročelnik Službe za informacijski sustav i tehničke poslove Grada Zagreba dr. sc. **Dražen Lučanin** koji je naglasio da su *ovakve konferencije odlične za povezivanje ljudi iz privatnog i javnog sektora te akademske zajednice. „Tako se povezuju korisnici tehnologija i oni koji rade na njihovu razvoju i istraživanju i oni koji rade na obrazovanju kadrova da bi mogli te tehnologije koristiti“*, dodao je.

U pozdravnom govoru u ime Ministarstva znanosti, obrazovanja i mladih državna tajnica dr. sc. **Iva Ivanković** istaknula je ulogu Srca kao jednog od strateških partnera u ciklusu najvećeg ulaganja u sustavu obrazovanja i to u procesu digitalne transformacije sustava znanosti i visokog obrazovanja.

Potom je ravnatelj Srca **Ivan Marić** predstavio iskorake i aktivnosti koje je Srce postiglo u proteklih godinu dana te je istaknuo: „*U godinu dana od prošle konferencije zajedno smo prošli kroz brojne promjene, a u svim našim aktivnostima nastojali unaprijediti jedinstveni katalog usluga Srca na korist akademske i znanstvene zajednice. Posebno se uspješnim pokazao naš paket usluga kojim pratimo proces istraživanja, a u području visokog obrazovanja tu je mnoštvo naših informacijskih sustava koji su dodatno međusobno povezani i automatizirani kao bi spremno odgovorili na sve veće zahtjeve zajednice za daljnjom digitalizacijom sustava znanosti i visokog obrazovanja. Upotreba svih ovih tehnologija nije moguća ako ne obrazujemo ljude da ih znaju koristiti, i upravo u toj niši s ponosom ističemo našu Akademiju Srca – jedinstvenu obrazovnu platformu koja omogućava unapređenje digitalnih kompetencija nastavnika, istraživača i IT profesionalaca na javnim visokoškolskim i znanstvenim ustanovama. U području promicanja transparentnosti i otvorenosti Srce je napravilo još jedan iskorak, a to je objava izvještajnog sustava Srca koji omogućava upravama ustanova uvid u korištenje usluge Srca te bolje upravljanje digitalnom transformacijom uz ostvarivanje značajnih ušteda. Naša e-infrastruktura je redundantna i pouzdana izgrađena s vizijom da spremno odgovori na potrebe koje će tek doći u narednom razdoblju. Izgrađujući ju sustavno i promišljeno svih ovih godina postigli smo digitalnu suverenost, riješili smo brojna pitanja iz područja kibernetičke sigurnosti te smo uspostavom superračunalnih resursa i podatkovnog sloja uspostavili temelje za daljnja istraživanja i primjene tehnologija umjetne inteligencije. U svemu tome ključnu ulogu odigrala je uspješna suradnja s našom zajednicom za koju gradimo i osmišljavamo naše usluge i sustave i ta suradnja će i dalje biti imperativ našeg poslovanja.“*

U pozvanom predavanju ***"Implementing Digital Twin Technology of the Earth System in Destination Earth"***dr. sc. **Nils Wedi**, voditelj digitalnih tehnologija za Destination Earth u Europskom centru za srednjoročne vremenske prognoze (ECMWF) predstavio je Destination Earth program u okviru kojeg se razvija digitalni model Zemlje za praćenje i prognozu interakcije između prirodnih pojava i ljudskih aktivnosti. Osim što zahtijevaju značajne superračunalne resurse, digitalni blizanci poput ovoga podrazumijevaju i ogromne količine podataka koje je potrebno obrađivati. Istaknuo je da će umjetna inteligencija u budućnosti imati važnu ulogu u kompresiji podataka, njihovoj reprodukciji na zahtjev i prenošenju njihovog sadržaja.

Tijekom panela „**Disruptivne tehnologije kao pokretač promjena“ panelisti su s**e složili da nove digitalne tehnologije sa sobom donose brojne prednosti i unapređenja, ali da njihovu primjenu treba provoditi s mjerom. Nije dovoljno uskočiti u trend, poput ovog trenda umjetne inteligencije kojem svjedočimo posljednjih godina, nego je potrebno sustavno raditi na edukaciji kako ispravno koristiti umjetnu inteligenciju. Pritom na umu treba imati sve rizike koje njezino korištenje donosi te trebamo biti spremni kritički promišljati rezultate koje njezino korištenje omogućava. Postojanje tehnološke infrastrukture u vidu superračunala i posebno kvalitetnih setova podataka osnova su uspješne primjene umjetne inteligencije, a akademska i znanstvena zajednica je generator disruptivnih tehnologija. Nužno je jačati suradnju zajednice s gospodarstvom i javnim sektorom na iskorištavanju tih tehnologija. Složili su se i da iako po pitanju uvođenja novih tehnologija Europa kaska za Kinom i SAD-om, još uvijek nije kasno i stigne uhvatiti korak primjenjujući federalni model koji je u osnovi same Unije.

U pozvanom predavanju **„*New Leadership for New Digital Education Scenarios*“** prof. dr. sc. **Albert Sangrà** s Otvorenog sveučilišta Katalonije (UOC) pojasnio je da lideri u obrazovanju 21. stoljeća trebaju biti vođeni vizijom što žele postići i zatim to prilagoditi kontekstu u kojem djeluju. Lideri se ne nalaze samo na upravljačkim razinama ustanova, nego su prisutni na svim razinama djelovanja. Lideri potiču i razvijaju kulturu suradnje i kolaboracije stručnjaka iz različitih područja, a sve to u cilju unapređenja procesa učenja i poučavanja. Digitalno obrazovanje podrazumijeva sinergiju tehnologije, organizacije i pedagogije, a nastavnici moraju biti svjesni neizostavnog utjecaja koji imaju na studente i činjenice da su oni lideri koji vode studente prema njihovom napretku.

U okviru konferencije Srce DEI 2025 održalo se i događanje **„Otvorena znanost i EOSC: od principa do prakse“** tijekom kojeg su predstavljene brojne aktivnosti ustanova članica Inicijative HR-OOZ, među kojima su istaknute aktivnosti Nacionalne i sveučilišne knjižnice u Zagrebu, Instituta Ruđer Bošković, Filozofskog fakulteta Sveučilišta u Zagrebu, Sveučilišta u Rijeci i Srca. Predstavljeni su i nacionalni napori koji podupiru otvorenu znanost te je najavljeno skoro predstavljanje Nacionalnog plana za otvorenu znanost. Okupljeni sudionici imali su priliku i saznati više detalja o planovima uspostave i razvoja EOSC Federacije te im je predstavljena Politika otvorene znanosti Sveučilišta u Zagrebu. U drugom dijelu događanja predstavljene su aktivnosti i projekti Filozofskog fakulteta Sveučilišta u Zagrebu i Sveučilišta u Zadru koji promiču načela otvorene znanosti te istraživanje Udruge Penkala o stavovima studenata i doktoranada o otvorenoj znanosti. Nadalje, bilo je riječi o zastupljenosti pitanja autorskog prava u politikama znanstvenih ustanova, te o praksama koje povećavaju učinkovitost istraživanja i smanjuju *research waste*. Blok je zaključen izlaganjem o aktivnostima RDA nacionalnog čvora u Sloveniji te mogućnostima suradnje.

Tijekom dva dana konferencije održano je i osam tematskih blokova, dvanaest radionica, a posjetitelji su imali priliku vidjeti i osamnaest poster-prezentacija.

Fotografije i prezentacije s konferencije bit će objavljene na web stranicama konferencije Srce DEI 2025.

Ovogodišnje izdanje konferencije podržali su Axians Hrvatska i Hewlett Packard Enterprise operated by Selectium te STORM Grupa kao dijamantni sponzori, AKD kao zlatni te Arista Networks, MEP i Odašiljači i veze kao sponzori.

Sveučilišni računski centar, Srce   
web: <https://www.srce.unizg.hr/pressroom>   
e-mail: [press@srce.hr](mailto:press@srce.hr)